tartuNLP/wikipedia-smugri-20251201 huggingface dataset:
Lesčiai

Lesčiai on nykyiseen Raseiņin kunnallispiiriin kuuluva kunnan osa, kylä, jossa on Raseiņin kunnallispiiriin vanhin puinen kirkko, Lesčiain Pyhän Kaitselmuksen kirkko, joka on maalattu keltaiseksi ja joka näkyy Vilnan-Klaipėdan valtatien pohjoispuolella kantatie 196:n varrella. 
Kirkko on rakennettu Yhdysvalloista palanneen suvun varoilla 1800-luvun alkuvuosikymmenillä, mahdollisesti 1830. Toisen tiedon mukaan ensimmäinen kirkko rakennettiin jo 1789 Kirkkoon on mahdollista tutustua paikallisten avulla, vaikka se ei ole turistikohde. Avaimenhaltija asuu kirkon vieressä.
Alue on maaseutua ja siellä on ollut 400 lypsylehmän kolhoosi, jossa on ollut 140 työntekijää. Liettuan tasavallan itsenäistyttyä maat palautettiin niiden aikaisemmille omistajasuvuille. Alueella on jonkin verran nykyisen Euroopan unionin maatalouspolitiikan kannalta pienehköjä noin 20 lypsylehmän maatiloja. Enimmäkseen alueella kuitenkin harjoitetaan joko viljanviljelyä omalla maalla tai naapureilta vuokratuilla mailla. Kolhoosin rakennuksia ei käytetä enää, vaan suuri osa, mm. navetta, on tuhoutunut yksityistämisen aikana rakennustarvikkeiden ottamisen. Kylän kulttuuritalosta tuli pankki, joka ajautui vararikkoon, minkä jälkeen myös kulttuuritalo meni rakennustarvikkeiden uuskäyttöön.
Kirkon lisäksi toinen yleisessä käytössä oleva rakennus on osuuskauppa.
Mohamed Chalali

Mohamed Chalali (s. 4. huhtikuuta 1989 Montreuil, Ranska) on ranskalais-algerialainen jalkapalloilija. Hyökkääjänä pelaava Chalali edustaa Kreikan Superliigassa pelaavaa Panioniosia.
Ura.
Chalali pelasi juniorivuosina CA Romainvillessa, josta hän siirtyi Le Havreen kesällä 2003. Chalali pelasi neljä kautta junioritasolla, kunnes hänet nostettiin joukkueen edustukseen kaudella 2007–2008. Chalali pelasi yhteensä kaksi ottelua kahden kauden aikana, kunnes hän siirtyi Ligue 2:ssa pelanneeseen Châteaurouxiin kesällä 2008. Peliaika jäi yhtä vähiin kuin edellisessä joukkueessa ja Chalali päätti solmia kolmen vuoden sopimuksen kreikkalaisen Panioniosin kanssa elokuussa 2010.
Nastolan vaakuna

Nastolan vaakuna on entisen Nastolan kunnan tunnus. Vaakunan aihe viittaa Ruuhijärvellä sijaitsevaan Ristimäen kalmistoon, joka esinelöydöksiensä perusteella on varhainen kristillinen kalmisto ajalta, jolloin uusi usko ei vielä täysin ollut vakiinnuttanut asemaansa. Ristin naulakärki viittaa kunnan nimeen (naula/nasta).
Vaakunan selitys on ”punaisessa kilvessä hopeinen, naulakantainen ankkuriristi.” Vaakunan on suunnitellut Kimmo Kara, ja Nastolan kunnanvaltuusto hyväksyi sen kokouksessaan 17. joulukuuta 1952. Sisäasiainministeriö vahvisti vaakunan käyttöön 23. huhtikuuta 1953. Vaakuna jäi epäviralliseksi kotiseutuvaakunaksi 2016, kun Nastola liittyi Lahden kaupunkiin.
Erkki Talosela

Erkki Olavi Talosela (22. kesäkuuta 1921 Lapua – 2. joulukuuta 2010) oli suomalainen painija, joka oli parhaimmillaan 1950-luvun alussa.
Talosela kilpaili olympialaisten kreikkalais-roomalaisen painin alle 62 kilon sarjassa kahdesti: Lontoossa 1948 hän sijoittui kuudenneksi ja Helsingissä 1952 kahdeksanneksi. MM-kilpailuihin hän osallistui vuosina 1950 ja 1955, mutta ei menestynyt. Hän edusti Suomea seitsemässä maaottelussa vuosina 1948–1954.
Kotimaassa Talosela edusti Mäntän Urheilijoita ja Lapuan Virkiää. Hän voitti Suomen-mestaruuden vuosina 1951 ja 1952 sekä saavutti hopeaa vuonna 1948. Hän voitti Painiliiton mestaruuden vuosina 1950, 1951 ja 1955.
Erkki Taloselan nuoremmat veljet Risto ja Lasse Talosela olivat myös painijoita.
Itävallan liittokansleri

Itävallan liittokansleri (), myös pelkästään kansleri, on Itävallan hallituksen ja liittokanslerinviraston johtaja. Hän ohjaa ja koordinoi hallituksen toimintaa, mutta hänellä ei ole oikeutta antaa ministereille suoranaisia, pakottavia määräyksiä. Hallituksen johtamisen lisäksi Itävallan liittokansleri voi korkeintaan 20 päivän ajan hoitaa Itävallan liittopresidentin tehtäviä, mikäli varsinainen presidentti on estynyt toimimasta virassaan.
Liittokanslerin nimittää liittopresidentti, eikä Itävallan parlamentilla ole suoraa sananvaltaa kanslerin valinnassa. Ennen vuotta 1918 virka tunnettiin nimellä ministeripresidentti.
Minnesotan kansannousu

Minnesotan kansannousu tai Dakotan vuoden 1862 sota oli Yhdysvaltain ja dakota-intiaanien välille syttynyt lyhyt sotatila vuonna 1862. Erimielisyydet saivat alkunsa niistä monista muutoksista, jotka vuonna 1860 virkaan astunut presidentti Abraham Lincolnin ja hänen edustamansa republikaaninen puolue toivat tullessaan. Vanhan demokraattisen puolueen kannattajat saivat väistyä monista tehtävistään. Myös dakota-reservaatissa vaihtuivat intiaaniagentit. Uusilta asiamiehiltä puuttuva kokemus osoittautui kohtalokkaaksi dakotoille, jotka jäivät vuosina 1861–1862 ilman vuosittaista määrärahaansa. Myös heille osoitetut muona-annokset joko jäivät tulematta perille tai sitten niitä ei ollut koskaan lähetettykään.
Dakota-lähetystöjen neuvottelut eivät johtaneet toivottuun tulokseen heidän reservaattinsa asiamiehen ja Minnesotan rikkaiden kauppiaiden kanssa. Intiaanien käskettiin syödä preerioiden heinää, kun he pyysivät ruokaa osavaltion yksityisten omistajien ruokavarastoista. Dakotain johtoon noussut Little Crow yritti loukkauksista huolimatta puhua rauhan puolesta, mutta nuoret soturit eivät halunneet kuunnella häntä.
Elokuussa 1862 dakotat hyökkäsivät valkoisen väen asutuksille ja kauppa-asemille. Ensimmäisen päivän hyökkäyksissä kuoli 400 valkoista, joista 23 oli Fort Ridgelyn vapaaehtoisia jalkaväen miehiä. Toisen ja kolmannen päivän hyökkäyksissä Little Crown joukot yrittivät vallata Fort Ridgelyn linnakkeen mutta kokivat runsaita tappioita. Dakotain toinen sotajoukko hyökkäsi saksalaisten siirtolaisten asuttamaan New Ulmiin. Vaikka intiaanien onnistui sytyttää osa kylästä tuleen, osoittautui uudisasukkaiden vastarinta kovaksi. Päivän kestäneiden taistelujen päätteeksi kapinalliset poistuivat sotatantereeksi muuttuneesta kylästä.
Seuraavan päivän aikana Fort Ulm evakuoitiin dakotain uusien hyökkäysten varalta. Apuun tulleet kenraali Henry Hastings Sibleyn johtamat Yhdysvaltain joukot päättivät sodan kuukautta myöhemmin. 300 dakota-soturia sai kuolemantuomion kapinaan osallistumisesta, mutta suurin osa heistä armahdettiin.
Santa Fe de Nuevo México

Santa Fe de Nuevo México oli provinssi Uudessa-Espanjassa ja myöhemmin Meksikossa sen itsenäistymisen jälkeen. Sen pääkaupunki oli Santa Fe, ja se käsitti nykyisen Yhdysvaltain osavaltion New Mexicon. Santa Fe de Nuevo Méxicon rajoja ei ollut tarkkaan määritelty, ja se ulottui nykyisen New Mexicon lisäksi Texasin, Coloradon, Arizonan ja Utahin osavaltiohin.
Tutkimusmatkailija Juan de Oñate perusti provinssin vuonna 1598 matkallaan Uuden-Espanjan pohjoispuolelle. Hän perusti kylän pueblojen Ohkay Owingehin asutuskeskuksen lähelle. Matka oli Espanjan kuninkaan Filip II:n määräämä, ja sen tarkoituksena oli rikastuttaa Espanjan imperiumia voittamattoman armadan tuhoisan tappion jälkeen. Espanjalaiset uskoivat, että vielä tutkimattomalla alueella löytyisi suuria kultakaupunkeja, joita he olivat asteekeilta valloittaneet. Oñate ei löytänyt rikkaita kaupunkeja, mutta hän onnistui valloittamaan pueblokeskuksia. Hänestä tuli myöhemmin Santa Fe de Nuevo Méxicon ensimmäinen kuvernööri.
Pueblot karkottivat espanjalaiset 12 vuodeksi pois alueelta vuoden 1680 kapinan seurauksena. Diego de Vargas valloitti Santa Fen takaisin vuonna 1692. Uusi-Meksiko pysyi Espanjalla aina vuoteen 1821, jolloin Meksiko itsenäistyi Espanjasta. Kolme vuotta myöhemmin siitä tuli Meksikon keskushallinnonalainen territorio.
Vuonna 1836 itsenäistynyt Texasin tasavalta vaati itselleen osia Uudesta-Meksikosta. Vuonna 1844 texasilaiset lähettivät Uuteen-Meksikoon retkikunnan, jonka tarkoituksena oli käydä kauppaa alueella. Texasilaiset toivoivat pystyvänsä miehittämään haluamansa alueen, mutta Meksikon joukot pidättivät retkikunnan jäsenet. Kun Texas liitettiin Yhdysvaltoihin 1845, Yhdysvallat peri myös Texasin aluevaatimukset. Stephen W. Kearnyn johtamat joukot onnistuivat valtaamaan Uuden-Meksikon Meksikon–Yhdysvaltain sodassa vuonna 1846. Kaksi vuotta myöhemmin Meksiko tunnusti menettäneensä alueet, kun se luovutti alueen virallisesti Yhdysvaltain hallintaan.
Leszek Rakowski

Leszek Rakowski (s. 18. heinäkuuta 1972) on puolalainen basisti. Hän on tunnettu Vaderin ex-basistina.
Diskografia.
Vader
Vierailevana artistina
Sä olet kaunis

Sä olet kaunis on Juice Leskisen säveltämä ja sanoittama kappale, joka ilmestyi singlenä vuonna 2003. Sen B-puolella oli ”Vaiti, aivan hiljaa”, joka oli julkaistu jo samannimisellä albumilla edellisenä vuonna. Se jäi Leskisen viimeiseksi soolosingleksi, sillä sen jälkeen häneltä ilmestyi vain joitakin Mikko Alatalon kanssa tehtyjä levyjä. ”Sä olet kaunis” on rakkauslaulu, jonka ajatus on, että tavallinen arkiaamukin voi olla kaunis, kun sen jakaa oman rakkaan kanssa. Juice Leskisen tuotannossa onnelliset perhe-elämän kuvaukset ovat melko harvinaisia, vaikka loppupään tuotannossa niitä onkin muutamia.
Kappaleen esittävät levyllä Juice Leskinen (laulu), Jani Kemppinen (urut), Seppo Alajoki (sähkökitara), Nipa Niilola (akustinen kitara ja sähkökitara), Juuso Nordlund (basso) ja Arto Rautajoki (rummut).
Viandenin linna

Viandenin linna on Saksan ja Luxemburgin rajalla sijaitseva varhaisella keskiajalla rakennettu linnoitus. Se sijaitsee Viandenin kantonissa Luxemburgissa. 
Linnan ensimmäiset ja vanhimmat osat on rakennettu jo 400-luvulla. Sen rakentaminen on ollut yhtenä alkusysäyksenä romaaniselle rakennustyylille, jota seurasi karolingien aikakausi ja josta tämä kausi otti ihanteita.
Linna oli Viandenin kreivikunnan keskus, ja se oli myös luxemburgilaisen abbedissa Yolanda Viandenilaisen (luksemb. "Yolanda vu Veianen") syntymälinna. Suurin osa linnan rakennuksista on rakennettu vuosien 1000 ja 1300 välisenä aikana. Linna on historiansa aikana kokenut useita muodonmuutoksia. Siinä voidaan yleisesti havaita kaikkiaan yhdeksän eri rakennustyylin vaikutuksia aina 400-luvulta lähtien meidän päiviimme saakka.
Nykyaika.
Linnan on vuodesta 1977 ollut Luxemburgin valtion omaisuutta ja sitä on restauroitu perinteitä kunnioittaen. Viandenin linnassa suoritetut arkeologiset kaivaukset ovat tuoneet esille linnan vanhimmat rakenteet ja ensimmäisen 800-luvulla rakennetun puolustusmuurin.
Von der Goltz

Von der Goltz on aatelissuku, joka on asettunut Saksaan ja Alankomaihin. Osa suvusta on kreivillistä, loput vapaaherrallista. Suvun edustajia oli 1800-luvulla merkittävissä asemissa Preussin kuningaskunnassa. Tunnettuja sukuun kuuluneita ovat olleet muun muassa sotamarsalkka Colmar von der Goltz ja kenraalimajuri Rüdiger von der Goltz.
Transformers (vuoden 2004 videopeli)

Transformers on vuoden 2004 toukokuussa julkaistu videopeli, joka perustuu televisiosarjaan . Se julkaistiin vain PlayStation 2:lle.
Juoni.
Megatron on tekemässä viimeistä hyökkäystään Autobottien päämajaan Cybertronissa ja yllättää Optimus Primen ajatusta vailla olevalla Decepticlones armeijallaan. Ylivoiman ansiosta Megatron kykenee torjumaan Autobottien hyökkäyksen ja pääsee ottelemaan yksin Optimus Primea vastaan. Hän on tappaa Optimuksen, mutta taivaalta heidän väliinsä ilmestyvä Mini-Con -säde paljastaa heidän olinpaikkansa. Megatron lähettää heti joukkonsa Maahan kerätäkseen Mini-Conit. Myös Optimus Prime lähettää Autobotit Maahan keräämään ne ennen Decepticoneja.
Pelattavuus.
Pelaajalla on käytössään pelattavina hahmoina Optimus Prime, Red Alert ja Hot Shot. Ne kykekenävät muuntautumaan ajoveuvomuotoonsa, mutta tällöin hahmolla ei ole käytössään aseita, toisin kuten robottimuodossa. Pelin yksi päätarkoituksista on kerätä Mini-coneja, joilla pelaaja saa hahmoonsa lisäominaisuuksia, kuten aseita, suojakilpiä ja lisäosia hahmon ajoneuvomuotoon. Mini-coneja voi kuitenkin varustaa kerralla rajattu määrä. Pelin pomovastuksina esiintyvät Starscream, Cyclonus, Tidal Wave, Megatron ja Unicron.
Myrkytyksen oireet

”Myrkytyksen oireet” on Juice Leskisen säveltämä ja sanoittama kappale vuodelta 1981. Se ilmestyi sekä Juice Leskinen Slamin LP:llä "Ajan henki" että singlenä, jonka A-puolena oli ”Mussoliini perusdiini”.
”Myrkytyksen oireita” on pidetty melodialtaan yhtenä Leskisen parhaista kappaleista. Hän on itse kertonut, että sävelmän taustalla on sekä brasilialaisen Antonio Carlos Jobimin säveltämä ”Adieu Tristesse” (suomeksi nimellä ”Pois suru jää”) että Queenin "’39".
Soutu kesäolympialaisissa 1992

Vuoden 1992 kesäolympialaisten soutu järjestettiin 27. heinäkuuta – 2. elokuuta 1992 Banyolesissa Espanjassa. Tämä oli 21:s kerta, kun laji oli mukana olympialaisten ohjelmassa. Mukana oli 627 osanottajaa 45 maasta. Lajiryhmiä oli 14.
107 Camilla

 
107 Camilla on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi N. R. Pogson vuonna 1868. Pikkuplaneetan saattoi saada nimensä roomalaisen mytologian kuningas Metabuksen tyttären mukaan. Camilla on kooltaan melko suuri, sillä sen läpimitta on noin 223 kilometriä. Se on siis suurempi kuin monet ennen sitä löydetyt päävyöhykkeen kohteet kuten esimerkiksi Astraea, Hebe, Iris, Flora tai Irene. Camillan pyörähdysaika eli vuorokausi on noin 4,84 tunnin mittainen. Camillalla on pieni, noin 9 kilometrinen kuu, joka on saanut tunnuksen S/2001 (107) 1. Kuu löydettiin Hubble-avaruusteleskoopilla vuonna 2001.
Roman Dzneladze

Roman Dzneladze (12. huhtikuuta 1933 – 11. huhtikuuta 1966) oli neuvostoliittolainen kreikkalais-roomalaisen painin olympiamitalisti.
Dzneladze paini Melbournen 1956 olympialaisissa kreikkalais-roomalaisen painin sarjassa alle 62 kg. Hän hävisi ensimmäisellä kierroksella selätyksellä turkkilaiselle Müzahir Sillelle ajassa 8.02 mutta otti sitten selkävoitot Ruotsin Gunnar Håkanssonista ajassa 5.00 ja Italian Umberto Trippasta ajassa 10.06. Suomalaisen Rauno Mäkisen Dzneladze voitti tuomaripistein 2–1.
Viimeisessä ottelussa Unkarin Imre Polyákia vastaan voitto olisi tuonut Dzneladzelle kultamitalin, kun taas Polyák tarvitsi kultaan selkävoiton. Polyák ei onnistunut selätyksessä vaan voitti ottelun pistein 2–1, mikä tiesi kultamitalin menemistä Mäkiselle ja Dzneladzen jäämistä pronssille.
Peukkulit

Peukkulit (Pnoepygidae) eli aiemmalta nimeltään töpötimalit on varpuslintuihin kuuluva heimo. Aikaisemmin heimon lajit luettiin kuuluviksi timaleihin. Peukkulien heimoon kuuluu BirdLife Suomen mukaan yksi suku ja neljä lajia.
Peukkuleita tavataan Kaakkois-Aasiasta. Ne elävät pohjakerroksessa. Ulkonäöltään ne ovat pulleita ruskeita ja pienikokoisia lintuja. Peukkulien ravintoa ovat hyönteiset.
Bayram Şit

Bayram Şit (1930 – 29. toukokuuta 2019 Ankara) oli turkkilainen vapaapainija ja olympiavoittaja.
Şit voitti Helsingin kesäolympialaisissa 1952 kultaa vapaapainin sarjassa alle 62 kg. Hän voitti kuudesta vastustajastaan kolme selätyksellä ja kolme pisteillä. Hopeamitalisti Nasser Givehchi hävisi pistein 3–0 ja pronssimitalisti Josiah Henson selätyksellä ajassa 9.20. Tokion MM-kilpailuissa 1954 Şit saavutti hopeaa isäntämaan Shōzō Sasaharan takana. Melbournen kesäolympialaisissa 1956 Şit sijoittui neljänneksi hävittyään kultaa sittemmin voittaneelle Sasaharalle pistein 3–0 ja voitettuaan kolme muuta vastustajaansa joista yhden selätyksellä.
Painijanuransa jälkeen Şit muun muassa työskenteli valmentajana Ranskassa. Hän kuoli ankaralaisessa sairaalassa 89-vuotiaana 29. toukokuuta 2019.
Alasatakunta

Alasatakunta on Euraan, Säkylään, Köyliöön Säkylässä, Lappiin Raumalla ja Yläneelle Pöytyällä leviävä, Eurassa ilmestyvä paikallislehti. Se on Suomen suurin kahdesti viikossa ilmestyvä paikallislehti. Lehden levikki vuonna 2017 oli 9070.. Lehteä julkaisee Pyhäjärviseudun Paikallislehti Oy. Toimipisteet Alasatakunnalla on Eurassa ja Säkylässä. Lehti ilmestyy kaksi kertaa viikossa, tiistaisin ja torstaisin.
Historia.
Alasatakunta perustettiin Eurassa joulukuussa 1949 Kunnallis-Sanomat -nimisenä. Nykyisen muotonsa "Alasatakunta" lehden nimi sai 1974. Säkyläläinen paikallislehti Pyhäjärviseutu yhdistettiin Alasatakuntaan huhtikuussa 2003.
Nimi.
Nimen Alasatakunta alkuperä on historiallinen. Ala-Satakunta on alkuaan ollut historiallinen kihlakunta osana Satakunnan historiallista maakuntaa. Tämä alue on ollut nykyisen Alasatakunta-lehden levikkialuetta laajempi ja on käsittänyt pääosan Nykyisestä Satakunnan maakunnasta.
Sekä nimet Pyhäjärviseutu että Ala-Satakunta esiintyivät 2010-luvulla lehden levikkialueella myös eräiden muiden yhteisöjen ja organisaatioiden nimissä.
Pyhäjärviseutu

Pyhäjärviseutu oli Säkylässä Satakunnassa vuoteen 2003 asti ilmestynyt paikallislehti. Lehden levikkialuetta olivat Säkylä, Köyliö ja Yläne. Lehteä julkaisi Säkylän opintporahastoyhdistys ry. 
Lehti oli perustettu vuonna 1968 ja se ilmestyi vuosina 1968-1979 nimellä Säkylän–Köyliön Sanomat, vuosina 1979-1991 nimellä Säkylän–Köyliön–Yläneen Sanomat ja vuosina 1991-1993 nimellä SKY-sanomat. Säkylän, Köyliön ja Yläneen paikallislehti. Vuosina 1993-2003 se ilmestyi nimellä "Pyhäjärviseutu". Vuonna 2003 Pyhäjärviseutu yhdistettiin Eurassa ilmestyvään Alasatakunta-lehteen.
Wing Saber

Wing Saber on Transformers-universumissa esiintyvä Autobotti. Hasbron luoma hahmo esiintyi ensimmäisen kerran vuonna 2004 -animaatiosarjassa.
Televisiosarjat.
Unicron-trilogia.
Samuel Vincent ääninäytteli Wing Saberia Unicron-trilogian toisessa sarjassa vuosina 2004-2005.
Wing Saber oli alun perin Wing Dagger niminen Autobotti, joka toimi vartijana Cybertronissa. Hän oli vahtimisvastuussa vankilassa istuneesta Shockblastista. Hän onnistui kuitenkin pakenemaan ja tappoi matkalla Wing Daggerin ystävän Padlockin, joka yritti saada roistoa kiinni. Wing Dagger jäi suremaan ystävänsä kuolemaa ja vannoi kostavansa Shockblastille.
Myöhemmin Decepticonien hyökkäyksen aikana Wing Dagger sai lassotettua Shockblastin energiahihnoilla, mutta joutui itse ilmaan heitetyksi. Samalla Shockblast ampui kaksikon ilmataiston aikana energon tornin alas, joka kaatui Wing Daggerin ja paikalla olleen Decepticonin Tidal Waven päälle. Wing Dagger ei kuitenkaan selvinnyt tapaturmasta vaan kuoli, toisin kuin Tidal Wave. Autobotit veivät myöhemmin Wing Daggerin jäänteet Primusin luokse, jonka jälkeen Radin avulla Primus herätti Wing Daggerin uudelleen eloon ja asensi häneen yhdistelmäkipinän. Hän sai uudeksi nimekseen Wing Saberin ja liittyi Optimus Primen ryhmään. Myöhemmin hän sai kostettua Shockblastille Padlockin kuoleman murskaamalla Shockblastin ja heittämällä hänet vankilaan. Hän ei kuitenkaan tappanut Decepticonia, joka karkasi vankilastaan päivää myöhemmin.
Galvatronin kukistamisen jälkeen Wing Saber katosi avaruuteen ajauduttuaan ongelmiin auktoriteettien kanssa. Hän kuitenkin palasi takaisin vuosia myöhemmin, kun Autobotit etsivät Cyberplaneetta-avaimia. Wing Saber liittyi jälleen Optimus Primen ryhmään ja toimi johtajansa lisäyhdistelmänä vaativissa taisteluissa.
Dejan Lekić

Dejan Lekić (; s. 7. kesäkuuta 1985 Kraljevo, Jugoslavia) on serbialainen jalkapalloilija. Hän edustaa turkkilaista Gençlerbirliğisia ja on pelipaikaltaan hyökkääjä.
Kesällä 2010 Lekić siirtyi espanjalaisseura Osasunaan viisivuotisella sopimuksella. Hänen sopimuksessaan on 12 miljoonan euron purkupykälä.
Lekić teki ensiesiintymisensä Serbian maajoukkueessa vuonna 2009.
Kendra Wilkinson

Kendra Leigh Wilkinson (s. 12. kesäkuuta 1985, San Diego, Kalifornia) on yhdysvaltalainen televisiokasvo ja malli. Hänet tunnetaan parhaiten tositelevisiosarjasta "The Girls Next Door, jossa kerrottiin Playboy-kartanon elämästä."
Wilkinson kärsi nuorena pahasta masennuksesta. Hän on kertonut yrittäneensä itsemurhaa muutaman kerran. Wilkinsonin äiti vei hänet lopulta psykiatriseen sairaalaan, jonne hänet otettiin potilaana. Wilkinson aloitti 13-vuotiaana käyttämään kokaiinia, josta hänen ongelmat huumeidenkäytön kanssa alkoivat. 
Hän oli "Playboy"-lehden omistajan Hugh Hefnerin yksi tyttöystävä ja avopuoliso vuosina 2004–2008 ja poseerasi useita kertoja kyseisessä lehdessä. Hefner oli parin tavatessa 78-vuotias ja Wilkinson 18. Wilkinson kertoi avoimesti vuonna 2011 julkaisemassaan elämäkerrassa "Sliding Into Home", että hän petti Hefneriä suhteen aikana useiden miesten kanssa. Wilkinson on kertonut olleensa onneton asuessaan Playboy-kartanossa. 
Wilkinson osallistui myös "Britannian Viidakon tähtöset" -tosi-tv-sarjaan vuonna 2017.
Wilkinson nai amerikkalaisen jalkapallon NFL-pelaaja Hank Basketin 2009. Pari erosi vuonna 2018 ja heillä on kaksi lasta, Hank (s. 2009) ja Alijah (s. 2014). 
Wilkinson opiskeli koronakaranteenin aikana keväällä 2020 uuden ammatin ja valmistui kiinteistönvälittäjäksi kesällä 2020.
Aviasud Sirocco

Aviasud Sirocco on yksipaikkainen ranskalainen ultrakevyt lentokone, jota myydään rakennussarjana. Sen suunnitteli ja valmisti Aviasud Engineering vuodesta 1983 alkaen.
Kone on työntöpotkurilla varustettu ja komposiittirakenteinen. Vuonna 1984 Patrice Franceschi lensi tällaisella koneella maapallon ympäri.
Vuonna 1989 valmistus siirrettiin Aériane-tehtaalle Belgiaan. Vuonna 2007 tuotteen oikeudet siirrettiin Aero Consult Light Aircraft-yhtiölle, joka on uudelleensuunnitellut koneen ja myy sitä toukokuusta 2009 alkaen nimellä Sirocco NG.
Andy Carroll

Andrew Thomas ”Andy” Carroll (s. 6. tammikuuta 1989 Gateshead, Yhdistynyt kuningaskunta) on englantilainen jalkapalloilija. Hänen pelipaikkansa on hyökkääjä. Hän edustaa Ranskan toiseksi korkeimmalla sarjatasolla Ligue 2:ssa pelaavaa FC Girondins Bordeaux'ta
Ura.
Carroll on Newcastlen kasvatti. Hän pelasi ensimmäisen virallisen ottelunsa ykkösjoukkueessa 2. marraskuuta 2006 UEFA-cupin ottelussa Palermoa vastaan. Samalla hänestä tuli 17 vuoden ja 300 päivän ikäisenä nuorin Newcastlea eurocupin ottelussa edustanut pelaaja. Ensiesiintymisensä Valioliigassa Carroll teki 25. helmikuuta 2007 Wigania vastaan. Syyskaudella 2007 hän pelasi lainasopimuksella Englannin mestaruussarjan Prestonissa 11 ottelua, ja teki yhden maalin. Newcastlessa hän pelasi kaikkiaan 41 valioliigaottelua, joissa teki 14 maalia sekä 39 ottelua mestaruussarjassa, joissa teki 17 maalia.
31. tammikuuta 2011 Carroll siirtyi Liverpooliin 35 miljoonan punnan siirtokorvauksella. Siirtosumma oli tuolloin kaikkien aikojen kahdeksanneksi suurin. Hän pelasi Liverpoolissa kaikkiaan 44 valioliigaottelua, ja teki niissä kuusi maalia. Hän voitti Liigacupin mestaruuden 2012.
Caroll pelasi West Hamissa lainalla kauden 2012−2013. Hän siirtyi seuraan noin 18 miljoonan euron siirtosummalla kesällä 2013. Parhaimmillaan hän teki yhdeksän valioliigamaalia kaudella 2015−2016. Hän pelasi West Hamissa kausilla 2012−2019 kaikkiaan 126 valioliigaottelua, ja teki 33 maalia. West Ham ilmoitti toukokuussa 2019, että Carroll jättää seuran sopimuksensa umpeuduttua. Hän palasi elokuussa 2019 kasvattajaseuraansa Newcastleen.
Englannin maajoukkueessa Carroll esiintyi ensimmäisen kerran harjoitusmaaottelussa Ranskaa vastaan marraskuussa 2010. Ensimmäisen maajoukkuemaalinsa hän teki Ghanaa vastaan maaliskuussa 2011. Hän pelasi kolme ottelua EM-kilpailuissa 2012, ja teki maalin ottelussa Ruotsia vastaan.
Madoc

Madoc eli "Madog ab Owain Gwynedd" oli tarun mukaan walesilainen prinssi, joka olisi purjehtinut Amerikkaan kolmesataa vuotta ennen Kristoffer Kolumbusta ja ankkuroinut aluksensa nykyisen Alabaman edustalle. Tarina Prinssi Madocin walesilaisesta siirtokunnasta on tunnettu englantilaisten keskuudessa jo 1500-luvun lopulla. Madocin tuominen esiin saattoi olla osa brittiläisten harrastamaa propagandaa, jonka avulle he tukivat omia tutkimusmatkojaan espanjalaisia valloittajia vastaan.
Amerikan vallankumouksen sisaret ovat pystyttäneet muistomerkin prinssi Madocin kunniaksi Alabamaan Mobile Bayhin.
Markkinoinnin viikko

Markkinoinnin viikko, vuoteen 2016 saakka Markkinointiviestinnän viikko, vuoteen 2007 saakka "Mainonnan viikko", on markkinointi- ja viestintäalan maksuton vuosittainen koulutus- ja messutapahtuma syys–lokakuussa. 
Markkinointiviestinnän viikko.
Markkinoinnin, teknologian ja luovuuden liiton (MTL) ja Helsingin Katajanokalla sijaitsevan Wanhan Sataman vuosina 2007–2015 järjestämä tapahtuma oli alan suurin vuosittainen kokoontuminen. Tilaisuus sai alkunsa, kun Communication Management ja Mainonnan viikko -tapahtumat yhdistettiin vuonna 2007. 
Markkinointiviestinnän viikon tavoitteena oli kasvattaa suomalaisen markkinointiviestinnän kentän osaamista ja tuoda alan kuumimmat keskustelunaiheet esiin. Seminaariesityksissä esiintyivät Suomen johtavat markkinoinnin ja viestinnän alan asiantuntijat. Tilaisuuksien aiheina oli esimerkillisiä markkinointiviestinnän kampanjoita ja yleisempiä aiheita, kuten mainonnan sääntely sekä tuotteiden ja palvelujen kaupallistaminen. Tavoitteena oli nostaa yleiseen keskusteluun markkinointiviestinnän ajankohtaisia asioita, haastaa uusia näkökulmia toimintaan sekä luoda verkostoja.
Vuonna 2016 viikon sisältöä päätettiin muuttaa markkinoinnin strategista suunnittelua korostavaksi, ja tapahtuman uudeksi nimeksi otettiin Markkinoinnin viikko. Samalla tapahtuma muutti Wanhasta Satamasta Helsingin Messukeskukseen Pasilaan.
Grindor

Grindor on kuvitteellinen robotti "Transformers"-universumissa.
Unicron-trilogia.
Transformers: Armada.
"ssa" Grindor on skeittilaudaksi muuntautuva Mini-Con, jonka Rad, Carlos ja Alexis löysivät Mini-Conien aluksen hylystä. Häntä kuitenkin kutsuttiin virheellisesti Sureshockiksi useimmissa jaksoissa.
Transformers: Energon.
"issa" Grindor on leijulaudaksi muuntautuva Mini-Con, joka kulki usein Kickerin mukana.
Transformers: Kaatuneiden kosto.
Elokuvassa " esiintyy Blackoutin näköinen Decepticon CH-53 Super Stallion -helikopteriksi muuntatuva Decepticon, jonka nimeksi paljastettiin myöhemmin Grindor. Grindorilla oli elokuvassa hyvin pieni rooli. Kun Sam, Mikaela ja Leo olivat päässeet pakoon Alicelta, ihmiseksi naamioituneelta Decepticonilta, Grindor sieppasi heidät ja vei heidät Megatronille ja Starscreamille. Kun Optimus Prime pelasti Samin ja vei tämän mukanaan metsään, Grindor, Starscream ja Megatron lähtivät perään. Grindor on ainut Decepticon, joka kuoli taistelussa, kun Optimus repi hänen päänsä kappaleiksi.
Videopelit.
Transformers: Revenge of the Fallen -videopeli.
" -pelissä Grindor on yksi viidestä decepticonkampanjan pelihahmosta. Grindor käyttää aseinaan konekivääriä ja energonaaltokanuunaa. Erikoiskykynä hänellä on jättää jälkeensä pieni tykkitorni, joka automaattisesti alkaa tulittaa vastustajia (Autobottikampanjassa Ironhidella on sama erikoiskyky). Erikoiskyvyn on annettava latautua uudelleen, jotta tällaisen voi jättää uudestaan. Grindor muuntautuu pelissä samaan muotoon kuin elokuvassa, CH-53 Super Stallion helikopteriksi.
Grindorin äänenä pelissä on Fred Tatasciore.
Johnny and the New Dodgers (albumi)

Johnny and the New Dodgers on aikaisemmin Johnny &amp; the Dodgers -nimellä toimineen yhtyeen ensimmäinen studioalbumi vuodelta 1980. Levy on ilmestynyt Levytuottajat Oy:n levymerkillä Rockin' ja sen ovat tuottaneet Paul Fagerlund ja Jussi W. Itkonen. Äänityksen ja miksauksen on tehnyt Martin Brushane Studio Brushanessa.
Kannen on suunnitellut Tapsa Rantanen Private Eye -yhtiöstä ja valokuvan on ottanut Markku Haverinen Q-Studiosta. Kannen on valmistanut Kirjapaino E. Kuronen.
Kappaleet.
1. Be-Bop Baby – 2:02
 (Lendhurst) © Fazer
2. Somebody Touched Me – 2:05
 (A. Ertegün) © Progressive Music Publ.
3. Made to Love – 2:14
 (P. Everly) © Acuff-Rose Scandinavia
4. Please Don’t Tease – 3:05
 (Welch – Chester) © Belinda
5. Bird Dog – 2:24
 (B. Bryant) © Acuff-Rose Music
6. Open Your Lovin' Arms – 2:05
 (B. Knox) © Buddy Knox Music
1. Yksin sua – Part of a Fool – 2:38
 (Keller – Kolber – V. Salmi)
2. Odotan sua – Travelin' Light – 2:47
 (Tepper – Bennett – V. Salmi) © Belinda
3. Uni – Dream Lover – 2:29
 (Darin – V. Salmi) © Robert Mellin
4. Suukot makeat nuo – Kisses Sweeter Than Wine – 2:09
 (Campbell – Newman – V. Salmi) © Scandia
5. Yksin itken sateeseen – Crying in the Rain – 2:01
 (Greenfield – King – V. Salmi) © Robert Mellin
6. Kaikki muuttui – String Along – 2:21
 (Duncan – Doyle – V. Salmi) © Fazer
Lähteet.
LP-levy "Johnny and the New Dodgers" (Rockin' RL 5007, 1980)
Moldovan presidentti

Moldovan presidentti on Moldovan valtionpäämies, joka valitaan kaksikierroksisilla suorilla vaaleilla neljän vuoden välein. Vuonna 2000 perustuslakia muutettiin niin, että presidentin valitsi Moldovan parlamentti, mutta maan perustuslakituomioistuin kumosi muutoksen vuonna 2016, ja palattiin suoriin vaaleihin.
Moldovan nykyinen presidentti on Toiminta- ja solidaarisuuspuoluetta edustava Maia Sandu, joka tuli valituksi virkaan marraskuussa 2020 pidetyissä vaaleissa. Hänet valittiin toiselle kaudelle marraskuussa 2024 järjestetyissä vaaleissa.
Vuonna 2017 presidentin kuukausipalkka oli 12 960 leuta.
Moldovan perustuslain mukaan presidentiksi valittavan henkilön tulee täyttää seuraavat vaatimukset:
Kari Lehtola (onnettomuustutkija)

Kari Sulevi Lehtola (18. marraskuuta 1938 Helsinki – 1. syyskuuta 2019 Siuntio) oli suomalainen varatuomari, joka tuli tunnetuksi toimiessaan suuronnettomuustutkijana ja Onnettomuustutkintakeskuksen johtajana.
Kari Lehtola kirjoitti ylioppilaaksi Lapuan yhteiskoulusta vuonna 1958 ja valmistui oikeustieteen kandidaatiksi Helsingin yliopistosta 1968. Varatuomarin arvon hän sai vuonna 1974. Lehtola toimi vuodesta 1967 Kälviän nimismiehenä. Vuonna 1973 hän siirtyi lainsäädäntöneuvokseksi oikeusministeriöön. Lehtola oli lainsäädäntöneuvoksena keskeinen henkilö esitutkinta- ja pakkokeinolakeja valmisteltaessa. 
Lehtola siirtyi vuonna 1988 Kilpailuviraston johtajaksi ja vuonna 1990 suuronnettomuustutkinnan suunnittelukunnan puheenjohtajaksi. Suurelle yleisölle hän tuli tunnetuksi autolautta "Estonian" onnettomuuden tutkimuslautakunnan johtajana. Onnettomuustutkintakeskus perustettiin vuonna 1996, ja Lehtolasta tuli sen ensimmäinen johtaja. Eläkkeelle hän jäi vuonna 2001.
Lehtola toimi vuosina 1996–1999 Julkisen sanan neuvoston puheenjohtajana. Hänen muihin luottamustehtäviinsä kuului muun muassa Helsingin kaupunginvaltuuston jäsenyys. Lehtola aloitti kaupunginvaltuutettuna vuonna 2001 ja erosi valtuustosta vuonna 2008 muutettuaan Karjalohjalle. Hän kuului SDP:n valtuustoryhmään. Lehtola oli myös SDP:n eduskuntavaaliehdokkaana vuonna 1999.
Owain Gwynedd

Owain ap Gruffudd (n. 1100–1170) oli walesilaisen Gwyneddin ruhtinas vuosina 1137–1170. Owain tunnetaan nimellä Owain Gwenedd ilmeisesti siksi, että samaan aikaan Powysia hallitsi toinen Owain ap Gruffudd, joka puolestaan tunnetaan nimellä Owain Cyfeiliog.
Owain oli Gwyneddin ruhtinaan Gruffudd ap Cynanin ja tämän vaimon Angharadin poika. Nuoruudessaan vuosina 1120–1130 hän yhdessä isoveljensä Cadwallon ap Gruffuddin kanssa laajensi ikääntyvän isänsä valtakuntaa. Cadwallon kuoli vuonna 1132 ja Owain peri vuonna 1137 valtaistuimen isänsä kuoltua.
Francis Smerecki

Francis Smerecki (25. heinäkuuta 1949 – 7. kesäkuuta 2018) oli ranskalainen jalkapallovalmentaja ja keskikenttäpelaaja.
Ura pelaajana.
Smerecki aloitti oman pelaajauransa Le Mansin joukkueessa 1966. Hän pelasi lähinnä keskikentällä hyökkäävissä rooleissa kaikkiaan 450 ottelua Ranskan kahdella ylimmällä sarjatasolla. Maajoukkueeseen Smerecki ei onnistunut urallaan murtautumaan. Le Mansin lisäksi Smerecki edusti Stade Lavallois'ta, Paris FC:tä ja Limoges FC:tä, jossa lopetti pelaajauransa 1984.
Ura valmentajana.
Lopetettuaan pelaajauransa 35-vuotiaana Limoges'ssa Smerecki jatkoi jalkapallon parissa valmentajana. Hän toimi kauden 1984–1985 Limoges'n valmentajana ja siirtyi tämän jälkeen USL Dunkerquen peräsimeen. Hän valmensi seuraa viisi vuotta Division 2:ssa. Hän sai potkut lokakuussa 1990.
Kesällä 1991 Smerecki siirtyi US Valenciennes-Anzin'n päävalmentajaksi ja luotsasi seuran heti debyyttikaudellaan Division 2:n mestarina pääsarjaan. Vauhti korkeimmalla sarjatasolla oli kuitenkin Smereckin joukkueelle liikaa ja hän sai lähteä seurasta kesken kauden 1992–1993.
Heinäkuussa 1993 Smerecki jatkoi uraansa En Avant Guingampin peräsimessä. Smereckin johdolla Guingamp nousi liigaan kauden 1994–1995 päätteeksi ja teki hyvää tulosta myös cupeissa. Coupe de la Liguen välieräpaikkaa 1996 seurasi Coupe de Francen finaalipaikka 1997. Historiallinen mestaruus jäi kuitenkin Smereckille haaveeksi OGC Nicen voitettua finaalin rangaistuspotkukilpailun jälkeen. Smerecki jätti Guingampin helmikuussa 1999 ja siirtyi Le Havren valmentajaksi. Seura putosi seuraavan kauden päätteeksi pääsarjasta ja Smerecki jätti joukkueen.
Ura ei kuitenkaan katkennut vaan kesällä 2000 Smereckistä tuli AS Nancyn päävalmentaja. Hänen johdollaan seura sijoittui viidenneksi ja yhdeksänneksi Division 2:ssa. Kahden Nancy-kauden jälkeen Smerecki palasi vanhaan seuraansa Stade Lavallois'hin, jossa vietti yhden kauden.
Syyskuussa 2004 Smerecki siirtyi Ranskan jalkalloliiton FFF:n palvelukseen. Smerecki vastasi ensin U20-maajoukkueen valmennuksesta johdattaen nuoret Tournoi de Toulon'n voittajaksi 2006. Smereckin johdolla Ranskan eri ikäluokkamaajoukkueet ovat menestyneet hyvin 2000-luvulla. Alle 17-vuotiaat voittivat EM-hopeaa 2008 ja alle 19-vuotiaat Euroopan mestaruuden 2010. Smereckin viimeiseksi saavutukseksi Ranskan nuorten valmentajana jäi Tournoi de Touloun'n voitto vuonna 2015.
Kulosaaren Casinolla 1971–1975

Kulosaaren Casinolla 1971–1975 on Martin Brushane Big Bandin livealbumi, joka on ilmestynyt vuonna 1976 Anuco-levymerkillä. Tuotanto on Pekka Härkösen.
Lauluosuuksista vastaavat Tiina Weckström, Anneli Sistonen, Martin Brushane ja The Five Tots.
Kappaleet.
Sivu 1
1. Moonlight Serenade (-71) 2:02
 (Glenn Miller – Delle Haensch)
2. Cherokee (-73) 3:23
 (Ray Noble – Johnny Warrington)
3. Busy Line (Puhelimessa) (-72) 2:35
 (Semos &amp; Stanton – J. Vainio – O. Heikkilä)
 voc: Tiina Weckström
4. Your Make Me Feel So Young (-74) 1:54
 (Josef Myrow – Mack Gordon – N. Riddle)
 voc: The Five Tots
5. Smoke Gets in Your Eyes (-71) 2:29
 (Jerome Kern – Otto Harbach - Johnny Warrington)
6. Red Roses for a Blue Lady (-75) 2:34
 (Tepper – Brodsky – Brushane)
7. September Song (-74) 2:37
 (K. Weill – M. Andersson - Johnny Warrington)
Sivu 2
1. Tuxedo Junction (-72) 4:10
 (Hawkins – Johnsson – Brushane)
 "nahkatrumpetti" Nubben Nordström
2. Lil’ Darling (-73) 3:28
 (Neal Hefti)
3. Caravan (-71) 4:55
 (D. Ellington – Juan Tizol – Art Dedrick)
4. Steppaa kundi steppaa (-75) 2:27
 (Martin Brushane)
 voc: Anneli Sistonen ja Martin Brushane
5. It’s a Pity to Say Goodnight (-74) 2:05
 (Billy Reid – Glenn Osser)
 voc: The Five Tots
Lähteet.
Martin Brushane Big Band MC "Kulosaaren Casinolla 1971–1975" (Anuco 130, 1976)
HMS Myrtle (1915)

HMS Myrtle oli Britannian kuninkaallisen laivaston Azalea-luokan miinanraivaussluuppi ensimmäisessä maailmansodassa.
Valmistus.
Alus tilattiin Lobnitz and Companyltä Renfrewista, missä köli laskettiin telakkanumerolla 806. Alus laskettiin vesille maanantaina 11. lokakuuta 1915.
Palvelus.
Alus lähetettiin 1. miinanraivaajalaivueen mukana Itämerelle, missä se upposi Koivistonsalmessa 16. heinäkuuta 1919 osuttuaan raivauksen aikana miinaan. Aluksen miehistöä pelastamaan pyrkinyt "HMS Gentian" tuhoutui myös osuttuaan miinaan. Aluksilla menehtyi yhteensä kymmenen merimiestä.
Ukrainan presidentti

Ukrainan presidentti () on Ukrainan valtionpäämies, joka valitaan viiden vuoden välein. Presidentti edustaa kansakuntaa kansainvälisissä suhteissa, hallinnoi ulkopolitiikkaa ja neuvottelee kansainväliset sopimukset.
Valtaa yritettiin siirtää vuoden 2006 toukokuussa voimaan astuneella uudella perustuslailla Ukrainan parlamentille, mutta perustuslakituomioistuimen 2010 antaman päätöksen mukaan hyväksymisprosessissa tehtiin virheitä eikä uusi perustuslaki olisi voimassa. Presidentille palautettiin vuonna 2010 valtaoikeudet, jotka vuonna 2004 oli poistettu häneltä ja siirretty parlamentille, mutta vuonna 2014 presidentin valtaoikeuksia taas kavennettiin.
Yleiskatsaus.
Presidentti on myös maan asevoimien ylipäällikkö ja hän johtaa Kansallista turvallisuuden ja puolustuksen neuvostoa, joka neuvoo presidenttiä, koordinoi ja kontrolloi toimeenpanovallan toimenpiteitä kansallisen turvallisuuden ja puolustuksen kysymyksissä. Ukrainan perustuslain mukaan presidentti on valtion suvereniteetin, alueellisen koskemattomuuden, perustuslain sekä kansalaisoikeuksien ja -vapauksien takaaja. Presidentti voi käyttää parlamentin säätämiin lakeihin veto-oikeutta, joka voidaan kuitenkin pyörtää kahden kolmasosan määräenemmistöllä. 
Presidentillä on rajoitettu oikeus hajottaa parlamentti ja nimittää kandidaatteja ulkoministerin ja puolustusministerin toimiin Ukrainan ministerineuvostossa. Presidentti nimittää kuusi kahdeksastatoista Ukrainan perustuslakituomioistuimen jäsenestä. Ukrainan perustuslakituomioistuimella on valta julistaa presidentin toimet perustuslain vastaisiksi.
Presidentti valitaan suoralla kansanvaalilla viiden vuoden kaudeksi. Sama henkilö voidaan valita presidentiksi kahdeksi kaudeksi.
Presidentinvaalissa 2010 maa oli vielä vahvasti jakautunut itäiseen ja läntiseen osaan.
Ukrainan 2013–2014 mielenosoitusten seurauksena parlamentti ja presidentti Viktor Janukovytš neuvottelivat parlamentin valtaa korostaneen perustuslain palauttamisesta maahan 2014 aikana. Presidentinvaalia päätettiin myös ennenaikaistaa. Maan perustuslakiin nojaten parlamentti päätti erottaa presidentin Janukovytšin rikosepäilyjen vuoksi. Helmikuun 22. päivänä 2014 parlamentti päätti tehdä Oleksandr Turtšynovista ensin parlamentin puhemiehen ja sitten toimea hoitavan presidentin. Toukokuussa 2014 presidentiksi valittiin Petro Porošenko. Hän oli virassa vuoteen 2019, jolloin presidentiksi valittiin politiikan ulkopuolelta tullut Volodymyr Zelenskyi.
Tunnukset.
Ukrainan presidentin virallisia, asemaa kuvaavia valtiollisia symboleja ovat: Ukrainan presidentin lippu (standardi), presidentin käädyt, presidentin leimasin ja presidentin bulava (valtikka).
(E)-4-hydroksi-3-metyylibut-2-enyylipyrofosfaatti

(E)-4-hydroksi-3-metyylibut-2-enyylipyrofosfaatti eli (E)-4-hydroksidimetyyliallyylipyrofosfaatti on orgaaninen fosfaatti, joka on välituote niin kutsutussa DOXP-reitissä, jolla kasvit ja bakteerit tuottavat terpeenejä.
Synteesi ja biologinen rooli.
Yhdiste on tärkeä osa kasvien ja bakteerien tarvitsemien yhdisteiden synteesiä. Yhdisteen hiilirunko on osana muun muassa eräissä hormoneissa ja glykosideissä. Kasveissa ja bakteereissa (E)-4-hydroksi-3-metyylibut-2-enyylipyrofosfaatti biosyntetisoidaan 2-C-metyyli-D-erytritoli 2,4-syklopyrofosfaatista 4-hydroksi-3-metyylibut-2-enyylidifosfaattisyntaasientsyymin katalysoimana. Terpeenien synteesissä (E)-4-hydroksi-3-metyylibut-2-enyylipyrofosfaatti muunnetaan 4-hydroksi-3-metyylibut-2-enyylidifosfaattireduktaasin vaikutuksesta isopentenyyli- ja dimetyyliallyylipyrofosfaatiksi.
Synteettisesti (E)-4-hydroksi-3-metyylibut-2-enyylipyrofosfaattia voidaan valmistaa kaksivaiheisella reaktiolla, jonka lähtöaine on 4-kloori-2-metyyli-2-butenaali. Reaktion saanto on 66 %.
(E)-4-hydroksi-3-metyylibut-2-enyylipyrofosfaatti ja eräiden muiden DOXP-reitin välituotteiden on todettu olevan niin kutsuttuja fosfoantigeenejä ja stimuloivan γδ-T-solujen reseptoreita.
Valko-Venäjän presidentti

Valko-Venäjän presidentti on Valko-Venäjän valtionpäämies, joka valitaan viiden vuoden välein. Presidentillä on maan perustuslain mukaan laajat valtaoikeudet. Hän muun muassa nimittää pääministerin ja muun hallituksen.
Nykyinen presidentti Aljaksandr Lukašenka on ollut ainoa presidentti viran perustamisesta eli vuodesta 1994 lähtien.
Presidentinhallinto ja valtionpäämiehen virallinen virka-asunto on Minskissä osoitteessa vulitsa Karla Marksa 38 sijaitsevassa presidentinpalatsissa. Presidentin toinen, ympäristöltään rauhallisempi virka-asunto sijaitsee hieman pääkaupungin luoteispuolella, Minskin piirin Zaslaujessa.
Euroopan parlamentti ilmoitti 17.9.2020, että se ei tunnusta Aljaksandr Lukašenkaa Valko-Venäjän presidentiksi enää sen jälkeen, kun hänen virkakautensa loppuu 5. marraskuuta 2020.
Robin Waterfield

Robin Anthony Herschel Waterfield (s. 1952) on brittiläinen antiikintutkija, kääntäjä ja kirjailija.
Elämä.
Waterfield syntyi vuonna 1952, ja opiskeli antiikin kirjallisuutta Manchesterin yliopistossa. Hän tutki kreikkalaista filosofiaa Cambridgen yliopiston King's Collegessa vuoteen 1978, jonka jälkeen hän siirtyi luennoijaksi Newcastlen yliopistoon ja myöhemmin St Andrewsin yliopistoon. Waterfield on kääntänyt ja toimittanut useita antiikin filosofian ja muun antiikin kirjallisuuden teoksia, kuten Platonin, Ksenofonin, Aristoteleen, Plutarkhoksen ja Herodotoksen teoksia. Niitä on julkaistu muun muassa "Penguin Classics" -sarjassa.
FM-luokan miinanraivaajat

FM-luokka (, ) oli Saksan keisarikunnan laivaston miinanraivaajaluokka ensimmäisen maailmansodan lopulla. Luokan aluksia valmistui kaikkiaan 47 kappaletta ennen sodan päättymistä.
Hankinta.
Saksan keisarikunnan laivasto tilasi matalien rannikkovesien raivaamiseen sopivia aluksia usealta telakalta kahdessa ryhmässä kaikkiaan 66 kappaletta. Ensimmäiseen ryhmään kuuluivat alukset "FM 1":stä "FM 36":een ja toiseen loput. Yhdeksäntoista aluksen tilaus peruutettiin sodan päättyessä. Kaikki alukset merkittiin kirjaimin FM sekä juoksevalla numerolla. Pääosa sodasta selvinneistä aluksista myytiin, jonka jälkeen ne muutettiin jokialuksiksi.
Puolan merivoimat.
Puola osti 24. syyskuuta 1920 neljä luokkaan kuulunutta alusta miinanraivaajiksi 7,2 miljoonalla Saksan markalla. Alukset otettiin palvelukseen 1. maaliskuuta 1921, jolloin ne nimettiin "ORP Czajkaksi" (ex- FM 2), "ORP Jaskółka" (ex- FM 27), "ORP Mewaksi" (ex- FM 28) ja "ORP Rybitwaksi" (ex- FM 31). Alusten aseistukseksi vaihdettiin 47 millimetrin tykki ja niille asennettiin ilmatorjunta-aseistukseksi kaksi 13,2 millimetrin Hotchkiss-konekivääriä. Ne varustettiin myös miinoin siten, että ne kykenivät tarvittaessa kuljettamaan 20 miinaa. Alukset poistettiin palveluksesta 1931, jonka jälkeen "Mewa" muutettiin seuraavana vuonna vesientutkimusalus "Pomorzaniniksi". 
Albanian merivoimat.
Albania osti aluksista kaksi, jotka palvelivat tykkiveneinä. Alukset "FM 16" ja "FM 23" nimettiin "Sqipniaksi" ja "Sqenderbegiksi". Alukset poistuivat laivaston palveluksesta vuoteen 1935 mennessä.
Portugalin valtio.
"FM 19" myytiin Portugalille, joka käytti alusta kalastusalueidensa valvontaan nimellä "Raoul Cascaes". Alus poistui palveluksesta vuoteen 1936 mennessä.
Persian merivoimat.
"FM 24" myytiin tykkiveneeksi Persialle, joka nimesi aluksen "Fatiyaksi". Alus nimettiin myöhemmin ensin "Pahlaviksi" ja sitten "Shaniniksi" ennen romuttamistaan 1941.
Chicken Skin Music

Chicken Skin Music on yhdysvaltalaisen kitaristi ja laulaja Ry Cooderin viides studioalbumi vuodelta 1976. Levyn on julkaissut Reprise Records ja sen on tuottanut Cooder itse. Tuotantoapulaisina ovat olleet Trudy Portch ja Noel Newbolt. Cooder on itse tehnyt levyn esittelytekstin.
Äänittäjinä ovat olleet Lee Herschberg ja Loyd Clifft paitsi kappaleen "Goodnight Irene" osalta Chet Himes ja John Ingle. Miksauksen on tehnyt Herschberg.
Kappaleet "Chloe" ja "Yellow Roses" on äänitetty Havaijin Honolulussa paikallisten arvostettujen kansanmuusikoiden Gabby Pahinui ja Atta Isaacs kanssa.
Kenny Price on suunnitellut levykannen ja tehnyt siihen maalaukset. Valokuvat on ottanut Susan Titelman.
Euroopan markkinoille levyä on valmistanut ja jaellut Länsi-Saksassa WEA Musik GmbH.
Kappaleet.
Kappaleiden sovitukset on tehnyt Ry Cooder.
Sivu 1
1. The Bourgeois Blues – 3:22
 (Huddie Ledbetter / Alan Lomax) Kensington Music
2. I Got Mine – 4:28
 (Traditional) Chappell Music Ltd.
3. Always Lift Him Up – 6:01
 (Alfred Reed) Chappell Music Ltd.
4. He'll Have To Go – 5:07
 (Allison / Allison) Campbell Connelly
Sivu 2
1. Smack Dab in the Middle – 3:18
 (Charles E. Calhoun) Sherwin Music Co Ltd
2. Stand by Me – 3:38
 (Ben E. King / Jerry Leiber / Mike Stoller) Trio Music
3. Yellow Roses – 6:11
 (K. Devine / S. Nichols) Southern Music
4. Chloe – 3:00
 (Gus Kahn / Neil Moret) Francis Day &amp; Hunter / Redwood Music Ltd.
5. Goodnight Irene – 4:32
 (Huddie Ledbetter / John Lomax) Tro-Essex Music
Kappaleen "Always Lift Him Up" instrumentaaliosuus on vanha havaijilainen gospel "Kanaka Wai Wai", jonka Cooder on oppinut Gabby Pahinuilta ja Atta Isaacsilta.
Muusikot.
Peruskokoonpano on Ry Cooder, Milt Holland, Jim Keltner, Chris Ethridge, Red Callender ja Bobby King.
Jim Keltner esiintyy the Attitudes, Dark Horse Recordsin ja Gabby Pahinui Panini Productions, Inc:n suosiollisella luvalla.
"The Bourgeois Blues"
"I Got Mine"
"Always Lift Him Up"
"He'll Have To Go"
"Smack Dab in the Middle"
"Stand by Me"
"Yellow Roses"
"Chloe"
"Goodnight Irene"
Lähteet.
Ry Cooder LP "Chicken Skin Music" (Reprise Records REP 54 083 (MS 2254), 1976)
Amerikan intiaanien kansalliskongressi

Amerikan intiaanien kansalliskongressi (National Congress of American Indians eli NCAI) perustettiin Oklahoman tasankointiaanien aloitteesta vuonna 1944. NCAI edusti kaikkia niitä eri heimojen hallituksia, jotka olivat järjestäytyneet vuoden 1934. intiaanilain mukaisesti. Kansalliskongressi pyrki "mm." herättämään ymmärrystä intiaanikansoja kohtaan, säilyttämään mahdollisimman paljon intiaanien omia perinteitä, edistämään heimojen yleistä hyvinvointia ja vaalimaan intiaanien uskollisuutta Yhdysvaltain lipulle.
1960-luvulla uusi sukupolvi alkoi tuoda esiin omia näkemyksiään. Aluksi opiskelijoista koostunut ryhmä vastusti NCAI:n suvaitsevaisuutta valkoisten politiikkaa kohtaan, ja alkoi pitää omia kokouksiaan. New Mexicossa perustettu intiaanien kansallinen nuorisoneuvosto NIYC ajoi NCAI:n toimintapiiriin kuuluneita asioita radikaalimmin eteenpäin. 
Amerikan intiaanien kansalliskongressi jatkaa edelleen intiaanien reformistisista liikkeistä suurimpana ja vahvimpana Jefferson Keelin toimiessa puheenjohtajana. 
Lähteet.
Henriksson, Markus "Alkuperäiset amerikkalaiset", Gaudeamus, 1986,
The Very Best of The Mills Brothers

The Very Best of The Mills Brothers on kokoelma-albumi Ohion Piquassa syntyneiden Millsin veljesten muodostaman kvartetin tuotannosta.
Levyn on julkaissut Weton/Wesgram B.V. DGR-merkillä. Musiikkikasettia DMC 1002 on tehty Italiassa. LP-levyn tunnus on DGR 1002 ja CD-levyn DGC 1002.
Levykannen on suunnitellut LW Project Consultancy B.V. (SWP / Jan Plooy).
Kappaleet.
Sivu 1
1. Paper Doll – 2:40
 (Black) E.B. Marks
2. Glowworm – 2:10
 (Lincke / Mercer) E.B. Marks
3. Mood Indigo – 2:48
 (Ellington / Mills / Bicard) Mills Music Inc.
4. Any Time – 2:29
 (Lawson) Hill &amp; Range
5. I'll See You in My Dreams – 2:38
 (Kahn / Jones) Leo Feist Music Inc.
6. Poor Butterfly – 2:35
 (Hubbell / Golden) Harms Inc.
7. Tea for Two – 2:52
 (Youmans / Caesar) Warner Bros. - Seven Arts. Inc.
Sivu 2
1. Mister Sandman – 1:49
 (Ballard) E.H. Morris &amp; Co., Inc.
2. You Always Hurt the One You Love – 3:10
 (Roberts / Fisher) Pickwick Music Corp.
3. Till Then – 2:57
 (Wood / Marcus / Seiler) Pickwick Music Corp.
4. He'll Have To Go – 2:20
 (Allison) Central Songs
5. I Still Get a Thrill – 2:43
 (Davis / Coots) Words &amp; Music Inc.
6. Stardust – 2:52
 (Carmichael / Parish) Mills Music Inc.
7. Autumn Leaves – 2:16
 (Mercer / Prevert / Kosma) Ardmore
Demagogia

Demagogia (, sanoista , 'kansa', , 'johtaa') eli kansankiihotus on keino saavuttaa poliittista valtaa vetoamalla kansan tunteisiin, ennakkoluuloihin, pelkoihin ja odotuksiin käyttämällä voimakasta retoriikkaa ja propagandaa, ja hyödyntämällä usein esimerkiksi nationalistisia, populistisia tai uskonnollisia teemoja. Demagogi tarkoittaa kansankiihottajaa tai -villitsijää.
Termi 'demagogia' on peräisin antiikin kreikkalaisesta politiikasta, ja se esiintyy muun muassa Aristofaneella ja Thukydideellä.
Suomen Maaseudun Puolueen perustaja ja puheenjohtaja Veikko Vennamo nähtiin hänen poliittisten vastustajiensa piirissä 1960- ja 1970-luvuilla häikäilemättömänä demagogina.
Puolan presidentti

Puolan tasavallan presidentti () on Puolan valtionpäämies, joka valitaan kansanvaalilla viiden vuoden välein. Nykyinen presidentti on Karol Nawrocki, joka astui virkaansa 6. elokuuta 2025. 
Valinta ja pätevyysvaatimukset.
Presidentti valitaan suoralla kansanvaalilla, ja tullakseen valituksi ehdokkaan tulee saada vähintään yli 50 % äänistä. Jos näin ei käy ensimmäisellä kierroksella, kahden eniten ääniä saaneen välillä järjestetään toinen kierros. Sama henkilö voidaan valita vain kahdelle kaudelle.
Maan perustuslain mukaan presidentiksi valittavan henkilön tulee täyttää seuraavat ehdot:
Asema ja valtaoikeudet.
Presidentin asema on enimmäkseen melko edustuksellinen, mutta presidentti on asevoimien ylipäällikkö ja nimittää pääministerin.
Presidentillä on myös valta myöntää Puolan kansalaisuus ulkomaalaiselle henkilölle oman harkintansa mukaan. Tätä kautta kansalaisuuden saaneille henkilöille ei ole asetettu mitään kansalaisuusvaatimuksia.
Palkka ja etuudet.
Vuonna 2024 presidentin vuosipalkka oli 294 000 zlotya. Presidentin virka-asuntona toimii Varsovassa sijaitseva Pałac Prezydencki.